Duur koperkabels onder skroot versteekDie metropolisie het dié drie in besit van vermoedelik gesteelde goedere gevind. (Foto: Polisie) Die Tshwane-metropolisie het Vrydag beslag gelê op ŉ reusevonds koperkabels wat onder skrootmateriaal op ŉ vragmotor versteek was. Tydens ŉ patrollie langs die R513 Brits-pad het beamptes ŉ verdagte vragmotor opgemerk wat skrootmetaal vervoer. “Die trok is voorgekeer en deursoek. Onder die skrootmetaal het die beamptes toe sakke vol vermoedelik gesteelde koperkabels gevind,” het senior supt. Isaac Mahamba, woordvoerder van die Tshwane-metropolisie, Vrydag gesê. “Die bestuurder en twee insittendes van die vragmotor kon nie sê waar die kabels vandaan kom nie en het net gesê dat hulle dit na ŉ groot skrootwerf tussen die plotte neem.” Toe die beamptes hulle verder daaroor uitvra het die verdagtes erken hulle kom van ŉ skrootwerf in Cullinan, waar hulle die kabels by mense gekoop het wat dit daarheen gebring het. Volgens Mahamba is die koperkabels amper R1 miljoen werd. Die verdagtes is in hegtenis geneem en sal binnekort in die hof verskyn. “Kabeldiefstal is ŉ groot bekommernis vir die Stad Tshwane, aangesien dit kragonderbrekings tot gevolg het wat die stad miljoene rande kos. Daarom het die Tshwane-metropolisie ŉ aangewese eenheid wat spesifiek op die bekamping dié soort diefstal fokus.” Volgens Mahamba sal die betrokke vonds nagegaan word om te bepaal of dit verband hou met bestaande diefstalsindikate wat reeds ondersoek word.